Qirg'izistonda ushlangan “Hizb ut-Tahrir” bo'limining o'zbekistonlik yetakchisi O'zbekistonga ekstraditsiya qilindi

Qirg'izistonda ushlangan “Hizb ut-Tahrir” bo'limining o'zbekistonlik yetakchisi Sh. Sh O'zbekistonga ekstraditsiya qilindi. Bu haqda “24.kg” xabar berdi.
Ma'lum qilinishicha, Sh. Sh Qirg'izistoning janubiy viloyatlari va O'zbekistonning chegaradosh viloyatlarida faoliyati taqiqlangan tashkilot tuzilmalarini yaratish va mustahkamlash bo'yicha o'zining hamfikrlari bilan yashirin faoliyat olib borgan.
Sudgacha bo'lgan tergov harakatlari doirasida o'tkazilgan tergov-tezkor tadbirlari davomida ushbu shaxs 10 yildan ortiq vaqtdan beri O'zbekistonda rasmiy qidiruvda bo'lib, Qirg'iziston hududida yashirinishga uringani aniqlangan. Milliy xavfsizlik davlat qo'mitasi uni O'zbekistonga ekstraditsiya qilgan.
Avvalroq Toshkent viloyatida yashirin ekstremistik guruh a'zolari ushlangani va Farg'onada “Jihodchilar” oqimi tarafdorlari faoliyatiga chek qo'yilgani xabar qilingan.